**ИЗВЕШТАЈ СТРУЧНОГ ЖИРИЈА 59. ФЕСТИВАЛА ПРОФЕСИОНАЛНИХ ПОЗОРИШТА СРБИЈЕ „ЈОАКИМ ВУЈИЋ“, ОДРЖАНОГ У НАРОДНОМ ПОЗОРИШТУ ТИМОЧКЕ КРАЈИНЕ „ЗОРАН РАДМИЛОВИЋ“ У ЗАЈЕЧАРУ**

Стручни жири 59. фестивала „Јоаким Вујић“ који чине др Милица Ђуров, сценографкиња (чланица); глумац Младен Кнежевић, (члан) и професор др Миливоје Млађеновић, театролог (председник), након седам одгледаних представа у званичном, такмичарском програму, према избору Горана Ибрајтера, са нескривеним задовољством истичу да овогодишње издање Фестивала има све одлике узорне театарске манифестације: иновативан преплет традиционалних форми и најновијих позоришних тежњи, добру дозу критичког односа према стварности, узбудљивост излета у подручје авангарде и смелост позоришног истраживања. Жири такође жели да похвали беспрекорну оргнизацију и реализацију програмских садржаја Фестивала и врлодобар одзив публике.

На основу виђених позоришних представа, у највећој мери високог естетског домета, Жири је донео следећу

ОДЛУКУ

1.

да се награда за младог глумца/глумицу Фестивала додели МАРИЈИ СТАНКОВИЋ за улогу у представи ЧЕХОВЉЕВА СОБА, СЕЗОНА ПРВА, према концепту, драматизaцији и режији НИКОЛЕ ЗАВИШИЋА, у извођењу НАРОДНОГ ПОЗОРИШТА ТИМОЧКЕ КРАЈИНЕ „ЗОРАН РАДМИЛОВИЋ“ У ЗАЈЕЧАРУ

-Марија Станковић је својим укупним глумачким ангажманом најистинскије демонстрирала мисаони и енергетски, динамички потенцијал младог, театру посвећеног бића.

2.

да се награда за костимографију додели ТАТЈАНИ РАДИШИЋ за креацију костима у представи ОНА КОЈА РАСПУШТА ВОЈСКЕ по тексту и режији СЛОБОДАНА БОБАНА СКЕРЛИЋА насталој према Аристофаној „Лисистрати“ у извођењу НАРОДНОГ ПОЗОРИШТА ПРИШТИНА.

-Костими Татјане Радишић високостилизовани, али тако децентно изнијансирани, да својом тамнином укажу на трагику ратног заната, али истовремено да буду и слика суспрегнутог женског ероса.

3.

да се награда за сценографију додели МАРИЈИ КАЛАБИЋ за сценографију у представи САН О ЗАВИЧАЈУ (НЕВИЂЕНО ФОЛК СНОВИЂЕЊЕ) према тексту Ивана Велисављвића и режији МИЛАНА НЕШКОВИЋА и извођењу НАРОДНОГ ПОЗОРИШТА ИЗ НИША.

-Само на први поглед, сценографија МАРИЈЕ КАЛАБИЋ је реалистичког, чак натуралистичког смера. Суштински, распоредом у простору појединих битних елемената, те неким детаљима, она боји атмосферу неке надреалне крчме.

4.

четири равоправне глумачке награде додељују се:

ВАЊИ КОВАЧЕВИЋ за улогу ВЕРОЧКЕ ВАСПИТАЧИЦЕ у представи МЕСЕЦ (ДАНА) НА СЕЛУ Ивана Тургењева у режији МИЛАНА НЕШКОВИЋА и извођењу НАРОДНОГ ПОЗОРИШТА из Ужица.

-Динамички, експресивно ВАЊА КОВАЧЕВИЋ је избрусила лик младе антагонисткиње која плени сва чула публике.

МИЛЕНИ СТОШИЋ за улогу у представи 4 ЗИДА ИЛИ ТРАГИКОМЕДИЈА О КАРАНТИНУ, БОЈАНА ТАСИЋА, АЛЕКСАНДРЕ ЈОВАНОВИЋ, НИНЕ ПЛАВАЊАЦ у режији СТЕВАНА БОДРОЖЕ и извођењу позоришта „БОРА СТАНКОВИЋ“ из Врања.

- Истаначаним глумачким средствима МИЛЕНА СТОШИЋ је веродостојно дочарала лик тескобног, животним недаћама осујећеног бића.

МИЛОШУ ЦВЕТКОВИЋУ за улогу МАЛОГ ШАУЛИСА у представи САН О ЗАВИЧАЈУ (НЕВИЂЕНО ФОЛК СНОВИЂЕЊЕ) по тексту ИВАНА ВЕЛИСАВЉЕВИЋА у режији МИЛАНА НЕШКОВИЋА и извођењу НАРОДНОГ ПОЗОРИШТА из Ниша.

-Градећи лик жестоког сеоског момка 21. века МИЛОШ ЦВЕТКОВИЋ је уверљиво показао сву раскош свог глумачког талента.

МИЛОШУ ТАНАСКОВИЋУ за улоге у представи ЧЕХОВЉЕВА СОБА сезона прва, у режији НИКОЛЕ ЗАВИШИЋА и извођењу НАРОДНОГ ПОЗОРИШТА ТИМОЧКЕ КРАЈИНЕ „ЗОРАН РАДМИЛОВИЋ“ Зајечар

-МИЛОШ ТАНАСКОВИЋ је врло студиозно ликовима Чеховљевих јунака додавао димензију свог аутентичног глумачког израза.

5.

СПЕЦИЈАЛНА НАГРАДА додељује се глумачком ансамблу и ауторском тиму представе ЧЕХОВЉЕВА СОБА сезона прва, у режији НИКОЛЕ ЗАВИШИЋА и извођењу НАРОДНОГ ПОЗОРИШТА ТИМОЧКЕ КРАЈИНЕ „ЗОРАН РАДМИЛОВИЋ“ из Зајечара за истраживачки и посвећенички приступ поставци и реализацији представе.

6.

НАГРАДА ЗА РЕЖИЈУ додељује се МИЛАНУ НЕШКОВИЋУ за режију представе САН О ЗАВИЧАЈУ (НЕВИЂЕНО ФОЛК СНОВИЂЕЊЕ) према тексту Ивана Велисављвића и извођењу НАРОДНОГ ПОЗОРИШТА ИЗ НИША. САН О ЗАВИЧАЈУ је позоришна, истинска, узбудљива и редитељски раскошна студија и велика метафора о бесконачној потрази за људском срећом и спокојем.

7.

НАГРАДА ЗА НАЈБОЉУ ПРЕДСТАВУ У ЦЕЛИНИ додељује се НАРОДНОМ ПОЗОРИШТУ НИШ за представу САН О ЗАВИЧАЈУ (НЕВИЂЕНО ФОЛК СНОВИЂЕЊЕ) према тексту Ивана Велисављвића и у режији МИЛАНА НЕШКОВИЋА. Глумачки раскошно, редитељски инвентивно и прецизно, визуелно снажно и музички заводљиво, сценско дело САН О ЗАВИЧАЈУ гађа директно у центар емоционалног бића сваког гледаоца.

Све одлуке донете су једногласно.